Furaha iliyogeuka majonzi

FURAHA ILIYOGEUKA MAJONZI

Juma alikuwa amejawa na furaha siku hiyo isiyo na kifani.Siku aliyokuwa ameisubiria Kwa hamu ilikuwa imewadia.Siku yake ya mahafali.Mahafali haya yalikuwa kama ndoto kwake.Yaliyopelekea jambo hili ni kutokana na jinsi alivyokuwa amesoma kwa shida.Aliweza kupoteza baba yake hata kabla hajajiunga na chuo kikuu.Licha ya hayo yote aliweza kuibuka mwanafunzi hodari katika shule aliyokuwa akisomea akimaliza kidato cha nne.Kwa bahati nzuri akapata mfadhili ambaye alijitolea kumlipia karo hadi akamilishe chuo kikuu.Elimu yake iliingia doa pale ambapo mfadhili wake alipatwa na ugonjwa wa saratani na kupoteza maisha yake.

Aliamka Alhamisi hiyo akiwa amefurahi ghaya ya kufurahi,akajitayarisha huku akionekana mwingi wa tabasamu.Mama yake Bi Stahimili alimwandalia kisebeho kitamu mithili ya asali na punde tu alipomaliza matayarisho yake alijikuta sebuleni akibugia chai ya kahawa na viazi tamu vilivyoungwa kwa nazi.Alikula chakula chake na kumsihi mama yake waandamane katika hafla ile kuu ambayo ingebadilisha hali ya maisha yao.Mama alijaribu kutoa vijisavabu ili asiandamane naye lakini Juma alisisitiza kuwa waandamane.

Baada ya mama kukubali kwenda na mtoto wake kwenye sherehe ingawa shingo upande,Juma alipiga mbio hadi kwenye chumba chake cha kulala na kutoa gauni zuri alilokuwa amemnunulia mama yake kwa ajili ya siku ile.Mbali na gauni alimchukulia pia mkufu wa dhahabu na herini zilizofanana na mkufu ule. Ilikuwa rahisi Kwa Bi Stahimili kupokea zawadi ile na kujitayarisha barabara. Haikuchukua muda kabla ya mama na mwana wake kuabiri gari ili kuelekea ukumbi wa sherehe.Njiani Juma alimweleza mama yake namna ndoto yake ya kuwa daktari itakuwa kitu halisi karibuni.

Vilevile alimjuza kwamba anajivunia kuwa na mama kama yeye kwa sababu baada ya baba yake kuiaga dunia alikuwa na Juma sako Kwa bako na kumhimiza kila wakati kuishi ndoto zake licha ya misukosuko ya maisha.Alimfahamisha kwamba siku ile ilikuwa si tu ya furaha kwake bali kwao wote.Juma alifunua kurasa za sifa Kwa mama yake ukurasa baada ya ukurasa.Juma alionekana kupotea katika bahari ya luja baada ya kitambo kidogo kumbe alikuwa anafikiria ni jinsi gani ataweza kumtunza mzazi wake kipenzi atakapofaulu siku hiyo.

Juma alikuwa na mchumba ambaye alikuwa akimpenda kama pumzi ya roho yake na ambaye alikuwa amemwahidi ndoa punde tu atakapofuzu.Subira alikuwa amekubali kupendwa na akapenda.Hivyo basi siku hii asingeweza kukosa kuhudhuria mahafali ya mpenzi wake.Wandani hawa walikuwa wamekubaliana kwamba watahalalisha uhusiano wao pindi Juma atakapofuzu na kuanza maandalizi ya ndoa yao.Ndani mwa basi  abiria wengine walikuwa wamefyata midomo isipokuwa Juma.

Dereva wa basi aliendesha kwa utaratibu huku akijali maisha yake na ya abiria wake.Cha kushangaza ni kuwa licha ya dereva kwenda pole,kilomita chache kabla ya kufika ukumbi wenye hafla kulisikika sauti iliyohinikiza.Sauti hii ndiyo iliyowaamsha wote waliokuwa wamelala na kuwazindua wale ambao walikuwa wamezama katika mawazo.Abiria mmoja akasika akiuliza,''Jamani nini hicho?'' Ila dereva alipuuza na hata kutia mafuta asilolijua ni kuwa tairi moja la basi lilikuwa limepasuka na punde si punde basi lilianza kubingirika.Mbingiriko huo wa basi uliyakatiza maisha ya Juma na kumsaza mama yake akiwa hali mahututi kwa sababu basi lilipoanza kubingirika lilimtupa mama nje kupitia dirisha lililokuwa wazi na kumfikisha kwenye tawi la mti ambapo alipatikana na wapita njia.

Subira alipopata habari za tanzia kuhusu laazizi wake alipatwa na mshtuko wa moyo na kwenda jongomeo.Licha ya Bi Stahimili kukimbizwa hospitali haraka iwezekanavyo alikata roho pindi alipofikishwa hospitalini kwa kuwa alikuwa amevuja damu nyingi.Siku hiyo tamu ikageukachungu kwa familia ya Juma.